
BILAG
FORMANDSKABETS RAPPORT OM ESFP
1.
I overensstemmelse med det mandat, som Det Europæiske Råd fastlagde på mødet i december 2005, fremlægger formandskabet hermed denne rapport om ESFP.

2.
Formandskabet har i den forbindelse noteret sig, at Danmark har henvist til protokol nr. 5 om Danmarks stilling, der er knyttet til Amsterdam-traktaten.

I.
Operativ indsats
3.
Under det østrigske formandskab er den operative indsats inden for krisestyring fortsat blevet udvidet på såvel det civile som det militære område. EU har iværksat en lang række civile og militære missioner på tre kontinenter med opgaver, der går fra fredsbevarende operationer og overvågning af gennemførelsen af en fredsproces til rådgivning og bistand inden for militær, politi, grænseovervågning og retsstatsforhold. Yderligere missioner er under aktiv forberedelse.

4.
Det voksende behov inden for civil krisestyring kombineret med stigningen i EU's ambitionsniveau har ført til, at EU har besluttet at øge FUSP-budgettet væsentligt.

Det vestlige Balkan
5.
EU's militære operation i Bosnien-Hercegovina, operation Althea, garanterer fortsat et sikkert miljø i landet. I de seneste seks måneder er der i stigende grad blevet fokuseret på reduktion og sikker oplagring af den alt for store mængde våben og ammunition, som de væbnede styrker samt befolkningen i BiH ligger inde med. Samarbejdet med NATO fungerer stadig godt hvad angår operation Althea, såvel i Bruxelles som i BiH, inden for rammerne af Berlin plus-ordningerne. Den Tidligere Jugoslaviske Republik Makedonien er blevet opfordret til at deltage i operationen som det tolvte tredjeland, der bidrager.

6.
Rådet har taget operation Althea op til revision i juni. Denne revision er blevet gennemført som led i den samlede gennemgang af EU's indsats i BiH. Den har bekræftet, at EUFOR bør bevare det nuværende styrkeniveau og de nuværende opgaver; den har understreget betydningen af et tæt samarbejde mellem alle EU-aktører i BiH, navnlig inden for bekæmpelse af organiseret kriminalitet, og fremhævet EUSR's afgørende rolle med hensyn til at sikre EU-sammenhæng.

7.
EU's politimission i Bosnien-Hercegovina (EUPM) er siden den 1. januar 2006 fortsat som en mission med et nyt fokus og med et tilpasset mandat og en tilpasset størrelse. I årets første måneder har EUPM gennemgået en fuldstændig og vellykket omorganisering i overensstemmelse med dens omfokuserede mandat. Missionen er via politimissionschefen aktivt involveret i EU's og det internationale samfunds samordnede indsats for politireformen. Under EUSR's ledelse har EUPM gjort fremskridt ved at gå foran med koordineringen af de politimæssige aspekter af ESFP-indsatsen i forbindelse med bekæmpelsen af organiseret kriminalitet. EUPM er endvidere i færd med at udvikle redskaber, der kan styrke den interne og eksterne kontrol, inspektionen og den ansvarlige adfærd hos det lokale politi i hele BiH. Missionen fortsætter også med andre opgaver, bl.a. yderligere støtte til opbygningen af statslige organer.

8.
For at sikre en glat overgang fra afslutningen af EUPOL Proxima til starten på Europa-Kommissionens projekt vedrørende politireformen har EU besluttet at oprette et hold af EU-politirådgivere, der yderligere skal støtte udviklingen af en effektiv og professionel politistyrke, der bygger på europæiske standarder for politiarbejde, fra den 15. december 2005 i en periode på 6 måneder. EU's politirådgivningshold i Den Tidligere Jugoslaviske Republik Makedonien (EUPAT) har fortsat overvågningen og vejledningen af politiet om prioriterede spørgsmål, herunder grænsepoliti, offentlig ro og orden og ansvarlig adfærd og bekæmpelse af korruption og organiseret kriminalitet. Under hensyntagen til det planlagte EF-projekt for gennemførelse af politireformen, der skal begynde den 1. juni 2006, opløses EUPAT som planlagt den 14. juni 2006. 

9.
I forlængelse af rapporterne fra GS/HR Javier Solana og kommissær Olli Rehn samt konklusionerne fra samlingen i AGEX-Rådet i december 2005 om EU's kommende engagement i Kosovo har Rådet udvidet sit arbejde som forberedelse til en eventuel civil krisestyringsoperation i Kosovo, efter at der er fundet en løsning på dets status. En fælles undersøgelsesmission (FFM) i Kosovo blev gennemført af Rådet og Kommissionen fra den 19. til den 27. februar 2006 med deltagelse af eksperter fra formandskabet, Rådets Generalsekretariat og Kommissionens tjenestegrene. FFM gav en detaljeret vurdering af det nuværende og kommende internationale engagement i Kosovo inden for det bredere retsstatsområde og anbefalede, at der oprettes en EU-planlægningsgruppe, der skal have til opgave at forberede alle aspekter af planlægningen af en eventuel ESFP-mission i Kosovo. Rådet oprettede den 10. april EU's planlægningsgruppe (EUPT Kosovo). Den 2. maj udnævnte PSC chefen for planlægningsgruppen efter indstilling fra GS/HR på grundlag af en udvælgelsesprocedure med deltagelse af formandskabet, det kommende formandskab og Rådets Generalsekretariat. Planlægningsgruppen forventes at være fuldt operativ den 1. september 2006.

Østeuropa og Sydkaukasus
10.
Den forstærkede EUSR-støttegruppe, der omfatter en retsstatsopfølgning til EUJUST THEMIS og en grænsestøttegruppe (BST), fortsatte sine aktiviteter i Georgien. Den 28. februar 2006 blev opfølgningen til EUJUST THEMIS reelt afsluttet. Fortsat EU-støtte til Georgien på retsstatsområdet er sikret via EF-programmer. BST's mandat er blevet forlænget med et omfokuseret mandat indtil udgangen af februar 2007 og fortsætter bl.a. med at bistå det georgiske grænsepoliti og andre relevante offentlige institutioner i Tbilisi med udarbejdelsen af en omfattende reformstrategi og med at rådgive de georgiske myndigheder på såvel det strategiske som det operative plan.

11.
EU's grænsebistandsmission i Moldova/Ukraine (EUBAM Moldova/Ukraine), der blev iværksat den 30. november 2005 under den hurtige reaktionsmekanisme, og som i vid udstrækning er bemandet med udstationerede eksperter fra EU-medlemsstaterne, er fortsat med at bistå de moldoviske og ukrainske myndigheder i deres bestræbelser på at bekæmpe ulovlig handel, menneskehandel, smugling, organiseret kriminalitet og korruption samt med at opbygge en relevant operativ og institutionel kapacitet i Moldova og Ukraine, der kan sikre en effektiv grænsekontrol og -overvågning og dermed bidrage til at løse Transdnestrien-konflikten. Chefen for EUBAM varetager også funktionen som ledende politisk rådgiver for EUSR for Moldova. EUBAM Moldova/Ukraine er den 1. juni 2006 blevet forlænget og udvidet af Europa-Kommissionen som et Tacis-projekt i en periode på 18 måneder. Mandatet for EUSR for Moldova er blevet forlænget uden ændringer indtil den 28. februar 2007, herunder også grænseholdet.

Mellemøsten
12.
EU har siden juli 2005, efter opfordring fra den irakiske regering, varetaget en integreret retsstatsmission for Irak (EUJUST LEX), der har til formål at fremme samarbejdet mellem aktørerne i det irakiske strafferetssystem ved hjælp af uddannelseskurser i EU. Over 600 irakiske højtstående embedsmænd fra politi, retsvæsen og fængselsvæsen er blevet uddannet på integreret vis i EU-medlemsstaterne. Den 15. maj 2006 vedtog EU at forlænge missionen i yderligere 18 måneder samt at give mulighed for turnustjeneste og specialkurser for irakiske højtstående embedsmænd for at imødekomme Iraks behov og anmodninger.

13.
EU's grænsebistandsmission i Rafah (EUBAM Rafah) er fortsat med til fulde at spille sin rolle som tilstedeværende tredjepart ved grænseovergangen i Rafah på grundlag af relevante aftaler mellem Den Palæstinensiske Myndighed og Israels regering. Over 250 000 rejsende har benyttet grænseovergangen i Rafah, siden den blev genåbnet med tilstedeværelse af EUBAM Rafah den 25. november 2005, og der er derved bidraget til en vis forbedring af den humanitære situation for folk, der bor i Gazastriben.

14.
EU's politimission i de palæstinensiske områder (EUPOL COPPS) blev iværksat den 1. januar 2006 med et treårigt mandat for at bistå det palæstinensiske civile politi med at etablere holdbare og effektive politiforhold. Støtten er i vid udstrækning baseret på et udviklingsprogram for det civile politi, der blev udarbejdet i 2005 med aktiv støtte fra EU. EU overvåger ESFP-indsatsen i de besatte områder for at sikre sammenhæng med Kvartettens politik hvad angår bistand til den nye Palæstinensiske Myndighed.

Afrika
15.
EU har fortsat vist sin vilje til at støtte overgangsprocessen i Den Demokratiske Republik Congo gennem politisk handling og bistand samt ESFP-operationer. Da valget i Den Demokratiske Republik Congo nærmer sig, foretog EU i maj en omfattende revision af EU's eksterne aktion i Den Demokratiske Republik Congo. 

16.
I forlængelse af en anmodning fra FN den 27. december 2005 om deployering af militære styrker i Den Demokratiske Republik Congo til støtte for MONUC (EUFOR RD Congo) under valgprocessen godkendte Rådet den 23. marts et optionspapir (krisestyringskoncept) og besluttede at imødekomme FN's anmodning. EUFOR RD Congo bliver en del af EU's overordnede strategi over for Den Demokratiske Republik Congo.

17.
Rådet har påbegyndt den militære planlægning af operation EUFOR RD Congo og vedtog den 27. april efter vedtagelsen af UNSCR 1671 en fælles aktion, hvormed generalløjtnant Karlheinz Viereck udnævnes til øverstbefalende for EU-operationen og generalmajor Christian Damay til øverstbefalende for EU-styrken, og OHQ placeres i Potsdam. Rådet har vedtaget beslutningen om at iværksætte operationen, og forberedelserne er i gang med henblik på at nå op på fuld operativ kapacitet inden datoen for den første valgrunde, dvs. den 30. juli 2006.

18.
Myndighederne i Den Demokratiske Republik Congo er blevet hørt og har tilkendegivet, at de støtter deployeringen af en EU-styrke, der skal støtte MONUC under valgprocessen. Denne aftale blev bekræftet i et brev til De Forenede Nationers Sikkerhedsråd. Under hele denne proces har der været tætte konsultationer med FN, såvel MONUC som DPKO. Der er afholdt regelmæssige tekniske møder med DPKO for at informere dem om situationen for så vidt angår planlægningsprocessen. EUFOR RD Congo repræsenterer en yderligere styrkelse af EU's samarbejdspolitik med FN inden for krisestyring. 

19.
EU's politimission i Kinshasa (EUPOL Kinshasa) har fortsat arbejdet med at vejlede og rådgive for så vidt angår den integrerede politienhed (IPU) i overensstemmelse med sit mandat. Derudover har EUPOL Kinshasa deltaget i den "Groupe Mixte de Réflexion" (den blandede refleksionsgruppe), som det congolesiske indenrigsministerium har nedsat med henblik på politireformen. Den 21. april blev EUPOL Kinshasa forlænget indtil den 31. december 2006 og blev, med henblik på at støtte koordineringen af congolesiske crowd control-enheder i Kinshasa under valget i 2006 i Den Demokratiske Republik Congo, midlertidigt forstærket i maksimalt fem måneder. Endvidere blev Angola, Kap Verde, Mali, Marokko, Senegal og Sydafrika opfordret til at deltage i den midlertidige forstærkning af missionen.

20.
Missionen EUSEC RD Congo har siden maj 2005 arbejdet på at opfylde sit mandat vedrørende reformen af sikkerhedssektoren. Den har bidraget til integreringen af tolv brigader til den nye congolesiske hær. Målsætningen på kort sigt er at fuldføre denne proces i en tredje og sidste etape, der omfatter de resterende kombattanter fra tidligere fraktioner, før den første runde af det nationale valg, der skal finde sted den 30. juli 2006. EUSEC RD Congo vil fortsætte sit rådgivningsarbejde i forbindelse med reformen af sikkerhedssektoren med den nyvalgte regering i overensstemmelse med sit mandat. I begyndelsen af 2006 indledte missionen også et teknisk bistandsprojekt vedrørende forbedring af det congolesiske forsvarsministeriums betalingsproces. Formålet med projektet er at modernisere forsvarsministeriets administration og dermed bidrage til at regularisere lønudbetalingerne til militæret. Rådet besluttede den 25. april at forlænge EUSEC RD Congo's mandat til den 30. juni 2007.

21.
EU har fortsat sin civil-militære aktion til støtte for Den Afrikanske Unions mission (AMIS II) i Darfur-området i Sudan. EU-støtten til AMIS II er blevet gennemgået som led i en samlet gennemgang af Sudan, som Rådet noterede sig i maj 2006. EU yder fortsat militær bistand i form af teknisk, planlægningsmæssig og ledelsesmæssig støtte inden for hele kommandostrukturen i AMIS II. Der er også ydet støtte til finansiering og logistik, herunder strategisk lufttransport. Endvidere kommer næstformanden for våbenhvilekommissionen og en række militære observatører fortsat fra EU. Politifolk fra EU spiller fortsat en central rolle i opbygningen af AMIS II's civile politikapacitet gennem støtte, rådgivning og uddannelse i forbindelse med AMIS II's politikommandostruktur og politifolk i marken. EU yder også fortsat støtte til udviklingen af Den Afrikanske Unions kapacitet på politiområdet og etableringen af en politienhed i AU's sekretariat i Addis Abeba.

22.
EU har opretholdt et tæt og effektivt samarbejde med institutionelle og bilaterale donorer og har arbejdet tæt og effektivt sammen med FN samt med NATO for så vidt angår militær støtte i operationsområdet, herunder også via en fælles lufttransportcelle i Addis Abeba. EUSR for Sudan har spillet en nøglerolle i koordineringen af EU's støtte til Den Afrikanske Union, også med andre donorer og aktører i regionen og i hovedstæderne. EUSR har ligeledes støttet Den Afrikanske Union i dens bestræbelser for at opnå en samlet fredsaftale for Darfur.

23.
På baggrund af den beslutning, som Freds- og Sikkerhedsudvalget under Den Afrikanske Union traf den 15. maj 2006 om at overføre sin mission til FN, og undertegnelsen af Darfur-fredsaftalen den 5. maj 2006 har EU besluttet at videreføre både de civile og de militære elementer i støtteaktionen til AMIS II indtil den 30. september 2006. EU overvejer, hvilke retlige og operative rammer der vil være hensigtsmæssige, og hvilke yderligere ressourcer og kapaciteter der kan blive nødvendige for denne udvidede EU-støtteaktion. EU har erklæret, at det er rede til hurtigt at imødekomme enhver anmodning om støtte til gennemførelse af fredsaftalen og til, hvis det er relevant, at støtte planlægningen af en overgang til FN.

Asien
24.
Efter at have fuldført sine opgaver med at overvåge nedlæggelsen af Acehs Befrielsesbevægelse (GAM) og tilbagetrækningen af den indonesiske regerings militære styrker er observatørmissionen i Aceh (AMM) fortsat med at overvåge reintegrationen af aktive GAM-medlemmer, menneskerettighedssituationen og processen med ændring af lovgivningen, træffe afgørelse i omstridte sager om amnesti og behandle klager og påståede overtrædelser af det aftalememorandum, der blev undertegnet af den indonesiske regering og GAM den 15. august 2005. I afventen af det indonesiske parlaments vedtagelse af loven om regering af Aceh (LOGA) med henblik på de kommende lokalvalg og efter opfordringer fra den indonesiske regering med støtte fra GAM forlængede EU i marts 2006 missionen i tre måneder indtil den 15. juni 2006 og i juni 2006 med endnu en sidste periode på tre måneder indtil den 15. september 2006.

25.
AMM er den første ESFP-mission i Asien, og den er et vigtigt skridt fremad i forbindelserne mellem EU og Indonesien. Missionen er et stærkt og konkret udtryk for EU's vilje til at støtte fred og stabilitet i Asien. Den føjer en vigtig ny dimension til det stadig tættere samarbejde mellem EU og ASEAN. AMM sørger for en tæt koordinering med anden EU-indsats, især EF-programmer for reintegrationsbistand til tidligere GAM-kombattanter og tidligere tilbageholdte samt kommunikations- og informationsredskaber om aftalememorandummet og fredsprocessen.

II.
Kapaciteter

Udvikling af europæiske civile kapaciteter
26.
Efter Rådets vedtagelse af handlingsplanen for forbedring af de civile kapaciteter den 12. december 2005 har gennemførelsen under det østrigske formandskab af det overordnede civile mål for 2008 fokuseret på følgende hovedspørgsmål:

· kvalitative aspekter af EU's civile kapaciteter, som medlemsstaterne gav tilsagn om i 2005

· øget inddragelse af sektorministerierne i medlemsstaterne i civil krisestyring og udveksling af god praksis med hensyn til at skaffe personale til civile krisestyringsmissioner

· udvikling af hurtigt deployerbare civile kapaciteter (CRT og IPU/FPU)

· udvikling af missionsstøttekapaciteter til civile missioner.

27.
Medlemsstaternes besvarelser i 2005 af spørgeskemaet om de overordnede civile mål for 2008 gav omfattende oplysninger om missionspersonale, der er til rådighed for civil ESFP. Rådets Generalsekretariat har med bistand fra eksperter fra medlemsstaterne foretaget yderligere kvalitative vurderinger af medlemsstaternes besvarelser.

28.
Arbejdet med at undersøge mulighederne for at bistå medlemsstaterne med at øge inddragelsen af de berørte sektorministerier og udveksling på EU-plan af oplysninger og bedste praksis mellem disse blev iværksat den 12.-13. januar på den internationale workshop vedrørende EU's rolle i civil krisestyring i Wien med støtte fra det østrigske formandskab og fortsatte på et seminar for EU-medlemsstaterne vedrørende "civil krisestyring: operative modeller" den 20. marts 2006 i London, som var tilrettelagt af udenrigsministeriet.

29.
Der har været indledende drøftelser om følgende to hovedspørgsmål med det formål at fremskynde iværksættelsen og deployeringen af operationerne og lette deres operationalitet på stedet: a) mulige løsninger for finansiering af forberedende aktioner og b) iværksættelse af udbudsprocedurer for rammekontrakter for at opnå hurtigere og forenklede procedurer for tilvejebringelse af væsentligt missionsudstyr.

30.
Gennemførelsen af konceptet med civile reaktionshold (CRT), der blev vedtaget af PSC i juni 2005, er fortsat med det mål, at der i slutningen af 2006 skal være en første kapacitet på 100 eksperter klar til deployering. Efter at medlemsstaterne har indstillet mere end 260 eksperter, er der blevet udvalgt 95 inden for de prioriterede områder og centrale støttekompetencer. På grundlag af et koncept for CRT-forberedende uddannelse, som CIVCOM vedtog i januar 2006, uddannes CRT-eksperter som led i EF-projektet vedrørende uddannelse i civile aspekter af krisestyring.

31.
Med hensyn til hurtig deployering af politielementer har Politistaben i Rådets Generalsekretariat sammen med eksperter fra medlemsstaterne udviklet standardiserede strukturer for integrerede politienheder (IPU) og formerede politienheder (FPU), der er beregnet til at udføre de respektive opgaver, som pålægges disse enheder, i overensstemmelse med konceptet for hurtig deployering af politielementer. Dette skridt, der er en videre gennemførelse af konceptet, vil fremme en fælles forståelse for disse kapaciteter og i væsentlig grad øge interoperabiliteten mellem de enheder, medlemsstaterne har deployeret. I juni 2006 deltog CIVCOM-delegerede i et uddannelseskursus for IPU/FPU i St. Astier i Frankrig, der var tilrettelagt af Centre National de Formation de la Gendarmerie.

Udvikling af europæiske militære kapaciteter
32.
For at lette gennemførelsen af det overordnede mål for 2010 er der udarbejdet en køreplan for fremskridtskataloget som et vigtigt grundlag for at nå frem til en langt mere avanceret kapacitetsudviklingsproces. Den har vist, at der er en fælles forståelse af processen med undersøgelse, vurdering og evaluering af kapaciteter ved anvendelse af kapacitetsudviklingsmekanismen (CDM) og mere specifikt fastlæggelse af de mellemliggende skridt hen imod udarbejdelsen af fremskridtskataloget.
33.
Der er udarbejdet en undersøgelsesmetode og fastlagt en undersøgelseshåndbog, som sætter medlemsstaterne i stand til selv at foretage en vurdering og beskrive den videre vej frem imod styrkekataloget via en præciserende dialog. Undersøgelseshåndbogen udgør et vigtigt led i udarbejdelsen af en kvalitativt forbedret, kapacitetsbaseret tilgang til udviklingen af EU's militære kapaciteter, der vil blive brugt til at udarbejde styrkekataloget som næste skridt i CDM.
34.
Medlemsstaterne har på grundlag af behovskataloget 2005 forelagt deres bidrag ved hjælp af spørgeskemaet om det overordnede mål. Denne nye runde af udbud har været fokuseret på en bedre definering i forhold til de tidligere behovskataloger. De kvalitative aspekter af medlemsstaternes bidrag til opfyldelse af det overordnede mål for 2010 vil derved blive understreget i udviklingen af EU's militære kapaciteter. De tiltrædende stater er blevet medtaget i samme udbudsprocedure som medlemsstaterne. Et ikke-klassificeret spørgeskema er ligeledes sendt til de europæiske NATO-medlemmer, der ikke er medlemmer af EU, og til andre lande, der er kandidater til tiltrædelse af EU. Deres besvarelser vil blive samlet i de respektive tillæg til styrkekataloget.

35.
Det vigtigste element i de seneste fremskridt hen imod det overordnede mål for 2010 har været færdiggørelsen af indsamlingen af medlemsstaternes bidrag. Den repræsenterer et vigtigt skridt i udarbejdelsen af styrkekataloget, der skal færdiggøres i anden halvdel af 2006, og som vil gøre det muligt at kortlægge kapacitetsmangler, navnlig dem, der vedrører centrale forudsætninger som f.eks. strategisk lufttransport. Bidrag fra de tiltrædende stater findes i et tillæg til samlingen af medlemsstaternes bidrag.

36.
Med hensyn til det igangværende arbejde med at udvikle et redskab til operativ analyse og et system til informationsindsamling for EU er EU's krav til operativ analyse til støtte for kapacitetsplanlægning blevet analyseret, og redskaber, der svarer til behovene, er blevet defineret. Næste skridt omfatter klarlægning af mulighederne for eventuel anvendelse af de operative analyseredskaber og -teknikker. Med hensyn til informationsindsamling vil der blive taget hensyn til de erfaringer, der er blevet gjort under indsamlingen af medlemsstaternes bidrag via spørgeskemaet om det overordnede mål. 

37.
15 EU-medlemsstaters og Canadas og Norges formelle godkendelse af det fælles strategiske lufttransportsystem (SALIS) udgør en milepæl i forbedringen af den strategiske lufttransportkapacitet, idet der herved sikres, at der rettidigt er ekstra kapacitet til rådighed til den tunge lufttransport. Det erkendes, at SALIS har potentiale til yderligere vækst og også i fremtiden vil være åben for andre EU-medlemsstaters og NATO-nationers deltagelse. SALIS er et godt eksempel på det frugtbare samarbejde om at finde effektive løsninger på overlappende kapacitetsmangler inden for EU og NATO.

38.
Et andet element, der har til formål at forbedre den europæiske strategiske transportkapacitet, har været lanceringen af initiativet "forbedring af den strategiske lufttransportkapacitet i Europa" og det arbejde, der er gjort indtil nu. Rådet har i den forbindelse opfordret EDA til, som led i det igangværende arbejde, at indkredse potentielle løsninger for lufttransport og koordinere de deltagende medlemsstaters krav, idet EUMC holdes orienteret.
39.
De fleste af de resterende opgaver som led i den globale strategi for deployeringsevne blev fuldført i første halvår af 2006. De sidste opgaver vil blive fuldført i andet halvår af 2006.

40.
Med hensyn til den maritime dimension i ESFP er spørgsmålet om bidraget fra EU's flådestyrker i forbindelse med ESFP-missioner/operationer og deres anvendelse i en hurtig reaktionskapacitet fortsat ved at blive undersøgt.
41.
Med hensyn til hurtig reaktion har medlemsstaterne under den seneste kampgruppekoordineringskonference givet tilsagn om det nødvendige antal kampgrupper for 2007, 2008 og 2009 med undtagelse af en enkelt lakune i 2009. Der er afgivet tilkendegivelser om, at første halvdel af 2010 vil blive fyldt helt op. De medlemsstater, der stiller med kampgrupper i første halvdel af 2007, har besluttet at sikre forudsætningerne for disse kampgrupper i form af flåderessourcer. Konceptarbejdet vedrørende kampgrupper er fortsat, og der er bl.a. opnået enighed om bilaget om sundheds- og lægebistand til EU-kampgruppen og den erfaringsbaserede metode for kampgruppen. Arbejdet med konceptet vedrørende behovet for reserver til kampgrupperne fortsætter. Det er sikret, at EU fra og med januar 2007 vil råde over fuld operativ kapacitet, således at det kan gennemføre to hurtige reaktionsoperationer i kampgruppestørrelse med mulighed for at iværksætte de to operationer næsten samtidig.
42.
I overensstemmelse med EU's militære hurtige reaktionskoncept overvejes der et initiativ vedrørende en hurtig luftvåbensreaktion, der skal udvikles yderligere inden for rammerne af det overordnede mål for 2010. Initiativet har til formål at fremme skabelsen af hurtige luftvåbensreaktionselementer og foreslår et udkast til koncept for en europæisk deployerbar flyvestation.
43.
Det forudses, at migreringen fra projektgrupper for den europæiske kapacitetshandlingsplan (ECAP) til mere integrerede strukturer inden for rammerne af EDA vil være fuldført ved udgangen af 2006. De fleste projektgrupper er migreret. 

44.
I maj noterede Rådet sig den samlede fremskridtsrapport om udviklingen af EU's militære kapaciteter, der er udarbejdet i overensstemmelse med EU's kapacitetsudviklingsmekanisme, herunder også diagrammet over kapacitetsforbedringer, og som viser, hvilke fremskridt der er gjort i udviklingen af EU's militære kapaciteter siden november 2005.

Det Europæiske Forsvarsagentur
45.
Det Europæiske Forsvarsagentur har fortsat med at gøre fremskridt inden for en lang række aktiviteter, idet der er lagt særlig vægt på kapaciteter samt forskning og teknologi i henhold til Hampton Court-dagsordenen. Rådet noterede sig den 15. maj den rapport, som agenturets øverste leder havde forelagt om dets aktiviteter. Det gode samarbejde mellem EDA og Europa-Kommissionen er fortsat. EUMC og EDA har fortsat det tætte samarbejde om forbedringen af EU's forsvarskapaciteter samt om styrkelsen af EU's systematiske og omfattende kapacitetsudviklingsproces.

46.
Med hensyn til forskning og teknologi på forsvarsområdet har agenturets styringskomité haft som mål at bruge flere midler, bruge dem bedre og bruge mere i fællesskab. En ny strategi for finansiering og forvaltning af fælles investeringer i FoT er ved at blive udviklet. I slutningen af juni vil et flerårigt program om beskyttelse af styrker, som vil komme til at omfatte flere projekter, blive fastlagt, således at medlemsstater, der ønsker det, kan investere i denne samarbejdsindsats fra begyndelsen af 2007.

47.
Med henblik på at opnå en gnidningsløs overførsel af FoT-projekter fra den tidligere WEAG/WEAO-struktur til EDA er der indgået en administrativ ordning mellem agenturet og Kongeriget Norge.

48.
Hvad angår kapaciteter har agenturet fokuseret på tre topprioriteter. På området kommando, kontrol og kommunikation er vigtige initiativer ved at være færdiggjorte, bl.a. vedrørende softwaredefineret radio i samarbejde med Kommissionen og vedrørende et system til anvendelse af billeder fra indsatsområder. På baggrund af de forbedringer, der er opnået gennem SALIS, arbejder agenturet på potentielle løsninger, der kan reducere manglerne inden for strategisk transport samt lufttankning. Agenturet vil undersøge nye strategier i denne henseende yderligere.

49.
Arbejdet med adfærdskodeksen for ordningen for offentlige indkøb på forsvarsområdet er færdiggjort, og den vil blive taget i brug den 1. juli 2006 med åbning af det europæiske marked for forsvarsmateriel for leverandører fra hele Europa. 22 medlemsstater har indtil videre tilsluttet sig denne frivillige ordning, som forventes at skabe nye muligheder for virksomheder i hele Europa, styrke vort forsvarsteknologiske og industrielle grundlag og give forsvaret mere valuta for pengene.

50.
Udviklingen af en indledende langsigtet vision for ESFP's kapacitetsbehov fortsætter. Den vil være klar til, at medlemsstaterne kan gennemgå den i efteråret 2006.

ESFP og rummet
51.
Efter færdiggørelsen af arbejdet vedrørende de generiske behov med hensyn til rumsystemer til militære operationer samt behovene med hensyn til rumsystemer, der følger af behovskataloget 2005, har man nu påbegyndt arbejdet med at undersøge, hvordan disse behov bedst kan opfyldes, herunder i forbindelse med udviklingen af det europæiske rumprogram (som Europa-Kommissionen og Den Europæiske Rumorganisation (ESA) for øjeblikket er ved at udarbejde).

III.
Civil-militær koordinering
52.
Den civil-militære celle er nået op på fuld styrke. Den har bidraget til iværksættelsen af ESFP's civile og militære operationer i Aceh, Rafah og Den Demokratiske Republik Congo. Derudover har den også bidraget til arbejdet med militær støtte til katastrofehjælp. For at operationscentret kan være operativt i de kommende måneder, har arbejdet med centret være fokuseret på bemanding, infrastruktur, herunder kommunikation, uddannelse og på udvikling af procedurer og koncepter.

53.
På grundlag af det arbejde, der er udført under de tidligere formandskaber, har det østrigske formandskab taget initiativ til et rammedokument med mulige løsninger på forvaltningen af EU's krisestyringsoperationer, som PSC har noteret sig som et dynamisk dokument. Dette rammedokument giver nogle konkrete henstillinger og mulige løsninger for civil-militær koordinering på området og vil tjene som vejledning for det videre arbejde.

54.
I overensstemmelse med Rådets konklusioner af 21. november 2005 har Rådet og Kommissionen i fællesskab foretaget samlede omfattende gennemgange af EU-indsatsen i BiH, Sudan, Den Demokratiske Republik Congo og Aceh.

IV.

Reform af sikkerhedssektoren
55.
På grundlag af det arbejde, der er udført under de tidligere formandskaber med hensyn til reformen af sikkerhedssektoren (SSR), afholdt det østrigske formandskab et seminar i februar 2006 i Wien med henblik på en drøftelse af SSR i det vestlige Balkan. Seminaret blev gennemført og den efterfølgende rapport udarbejdet i samarbejde med EU's Institut for Sikkerhedsstudier (EU ISS) og centret for demokratisk kontrol med væbnede styrker (DCAF) i Genève. Rådet understregede den 15. maj 2006 betydningen af og de generelle principper i en samlet EU-tilgang til SSR i det vestlige Balkan og opfordrede Rådets Generalsekretariat og Kommissionen til at udarbejde en oversigt over EU's igangværende SSR-aktiviteter i regionerne.

56.
I juni hilste Rådet udsendelsen af Europa-Kommissionens meddelelse "Et koncept for Det Europæiske Fællesskabs støtte til sikkerhedssektorreform" velkommen. Konceptet supplerer det koncept for ESFP-støtte til reform af sikkerhedssektoren, der blev vedtaget i november 2005. Tilsammen udgør de to koncepter en politisk ramme for EU's engagement i reform af sikkerhedssektoren.
57.
På grundlag af den samlede strategi, der ligger til grund for et "sikkerhedsmæssigt partnerskab" mellem EU og landene i det vestlige Balkan, som blev udarbejdet af Rådet i december 2005, har CIVCOM bidraget til udarbejdelsen af et indsatsorienteret dokument om forbedring af samarbejdet mellem EU og det vestlige Balkan om organiseret kriminalitet, korruption, ulovlig indvandring og terrorbekæmpelse, hvori der henvises til strategien for RIA-politikkens eksterne dimension: global frihed, sikkerhed og retfærdighed, og hvori bidraget fra civile ESFP-missioner til støtte for bekæmpelsen af organiseret kriminalitet med oprindelse i eller knyttet til det vestlige Balkan understreges. 

V.
Menneskerettighedsspørgsmål og konfliktforebyggelse
58.
På området konfliktforebyggelse har EU fortsat med at udvikle sine instrumenter for lang- og kortsigtet forebyggelse. I formandskabets rapport til Det Europæiske Råd om EU's aktiviteter i forbindelse med forebyggelse, herunder gennemførelse af EU-programmet til forebyggelse af voldelige konflikter, anføres fremskridtene på dette område.

59.
Ifølge den praksis, der er etableret under tidligere formandskaber, blev en konference med titlen "Hvilken fremtid for EU's konfliktforebyggelse? Fem år efter Göteborg og den vi videre indsats" afholdt den 3. maj 2006 af formandskabet, Europa-Kommissionen og det europæiske forbindelseskontor for fredsopbygning (EPLO) i fællesskab. I konferencen deltog fagfolk og repræsentanter for medlemsstaterne, Europa-Kommissionen, Rådets Generalsekretariat, ngo'er, civilsamfundet, tænketanke og den akademiske verden samt medlemmer af Europa-Parlamentet for at udveksle bedste praksis og udvikle idéer til en fremtidig kapacitetsopbygning i EU inden for konfliktforebyggelse. Formandskabet underrettede efterfølgende Europa-Parlamentet om resultaterne af konferencen samt om igangværende arbejde inden for civil krisestyring.

60.
Arbejdet med integrering af menneskerettighederne i FUSP, herunder ESFP, er fortsat - ikke mindst ved at gøre opmærksom på spørgsmålet i de relevante arbejdsgrupper og udvalg i Rådet. Formændene for PMG og CIVCOM samt en rådgiver for formanden for EUMC har haft et møde med EU's Menneskerettighedsgruppe (COHOM). Der er i stigende grad taget hensyn til relevante menneskerettighedsspørgsmål, som efter behov er blevet integreret i alle operationsfaser, herunder navnlig i planlægningsfasen. I den forbindelse bør der tages behørigt hensyn til erfaringerne fra krisestyringsoperationer, hvor der er blevet lagt særlig vægt på menneskerettigheder, som f.eks. observatørmissionen i Aceh. GS/HR's personlige repræsentant for menneskerettigheder har bidraget til denne integrering af menneskerettighedsaspekter i EU's krisestyring.

61.
Der er arbejdet videre med iværksættelsen af dokumentet om gennemførelse af UNSCR 1325 om kvinder, fred og sikkerhed som led i ESFP og integration af kønsaspektet. Der har fundet en udveksling sted af bedste nationale praksis vedrørende integration af kønsaspektet og gennemførelse af UNSCR 1325, hvilket har ført til en opfordring til, at der udarbejdes en checkliste, der skal sikre et egentligt kønsperspektiv i hele planlægningsprocessen og gennemførelsen af ESFP-operationer. Instituttet for Sikkerhedsstudier er i gang med en undersøgelse af gennemførelsen af UNSCR 1325 i forbindelse med EU's tilstedeværelse i Bosnien-Hercegovina.

62.
Arbejdet med spørgsmålet om børn i væbnede konflikter er fortsat som en opfølgning til EU's retningslinjer for børn og væbnede konflikter. På grundlag af gennemgangen af de fremskridt, der er gjort i retning af gennemførelse af disse retningslinjer, er der udviklet en gennemførelsesstrategi. Den omfatter en checkliste for integrering af beskyttelsen af børn, der er berørt af væbnede konflikter, som der skal tages højde for i ESFP-missioner.

63.
Der er indledt overvejelser om, hvorledes spørgsmålet om retssamfundet i overgangsperioder kan integreres bedre i EU's krisestyring for dermed at vise, hvor vigtigt det er for opnåelse af holdbar fred og stabilitet at tage problemet med tidligere krænkelser af menneskerettighederne op i overgangssituationer og postkonflikt-situationer. I marts 2006 afholdt Den Udenrigs- og Sikkerhedspolitiske Komité et seminar om retssamfundet i overgangsperioder, hvor det blev undersøgt, hvordan strategier over for tidligere krænkelser af menneskerettighederne i forbindelse med større politiske omdannelser kan integreres i EU's krisestyring. Dette seminar følges op af yderligere arbejde med henblik på at udvikle konkrete henstillinger om integrering af retssamfundet i overgangsperioder i EU's planlægning af ESFP-operationer.
VI.
EU's katastrofe- og kriseberedskab
64.
Den 15. maj noterede Rådet sig dokumentet "Generel ramme for medlemsstaternes anvendelse af militære eller militært chartrede transportaktiver og ESFP-koordineringsredskaber til støtte for EU's katastrofeindsats", som er udviklet inden for rammerne af forslagene fra GS/HR i forbindelse med opfølgningen af Hampton Court, og det blev vedtaget, hvilken kurs der skal følges i fremtiden. Rådet tilsluttede sig de respektive konklusioner om hurtig indsættelse af bistand, hvor det er påkrævet. Arbejdet med de nærmere enkeltheder i procedurer og informationsudveksling er allerede påbegyndt, jf. den generelle ramme. Mens dette arbejde foregår, er der sikret en midlertidig kapacitet, hvoraf dele blev anvendt i forbindelse med jordskælvet i Indonesien. Rådet vil fortsat følge arbejdet og evaluere de fremskridt, der gøres i løbet af 2006. 

65.
Arbejdet med GS/HR's forslag vedrørende ESFP-redskaberne og militær støtte til EU's katastrofeberedskab er også begyndt med udarbejdelsen af et udkast til ramme for at indkredse og koordinere aktiver og kapaciteter. Dette arbejde knytter sig blandt andet til det igangværende arbejde med at udbygge og udvide databasen over militære aktiver og kapaciteter, der er relevante for beskyttelsen af civilbefolkningen, til også at omfatte naturkatastrofer og menneskeskabte katastrofer. Ligesom de ovennævnte militære eller militært chartrede transportaktiver stilles de aktiver og kapaciteter, der findes i databasen over militære aktiver og kapaciteter, og som er relevante for beskyttelsen af civilbefolkningen, til rådighed af medlemsstaterne på frivilligt grundlag.

66.
Fremskridtene på dette område er også afspejlet i formandskabets rapport til Det Europæiske Råds møde den 15.-16. juni om styrkelse af EU's katastrofe- og kriseberedskabskapacitet.

VII.
EU's ESFP-uddannelse
67.
I betragtning af ESFP's stadig mere omfattende rolle og aktiviteter er den rigtige uddannelse en stadig vigtigere del af ESFP. Rådet godkendte EU's ESFP-uddannelsesprogram for 2006-2008. De forskellige europæiske aktørers og medlemsstaternes uddannelsesaktiviteter på ESFP-området er blevet grundigt evalueret i den årlige endelige uddannelsesrapport, og Rådet har godkendt de skridt, der kan forbedre uddannelsesaktiviteterne yderligere, under  hensyntagen til behovet for ligevægt mellem civil og militær uddannelse.

68.
PSC har desuden foretaget en gennemgang af uddannelsesbehovene på ESFP-området. Gennemgangen vil danne grundlag for udvikling og tilrettelæggelse af uddannelsesprogrammer, der foretages af alle relevante uddannelsesaktører på ESFP-området, herunder ESDC, Cepol, det europæiske diplomatprogram, fællesskabsprojekter og medlemsstaterne.

69.
Det Europæiske Sikkerheds- og Forsvarsakademi (ESDC) har med succes fortsat sit arbejde med at etablere et net mellem nationale institutter. ESDC's styringskomité har godkendt den første almindelige årsberetning med beskrivelse af hidtidige resultater og de igangværende aktiviteter. Det første officielle ESFP-kursus på højt niveau blev afsluttet i marts. Der var for første gang inviteret statsborgere fra kandidatlandene og fra tredjelande samt repræsentanter for internationale organisationer til at deltage i tre ESFP-orienteringskurser. Et af de to kurser, der blev tilrettelagt af det østrigske formandskab, var specifikt rettet mod landene i det vestlige Balkan. Det kan være et eksempel til efterfølgelse for andre regioner. Det tredje kursus, der blev tilrettelagt af Litauen i nært samarbejde med Frankrig, tog sigte på landene i Østeuropa. Formålet med dette vigtige initiativ er at fremme en bedre forståelse af ESFP som en væsentlig del af FUSP og øge gennemsigtigheden og derved bidrage til udviklingen af en fælles sikkerhedskultur.

70.
Som led i akademiets aktiviteter er der også blevet afholdt et seminar med nationale eksperter i februar i Bruxelles med det formål at undersøge mulighederne for at oprette et internetbaseret system for videregående fjernundervisning. Resultatet af seminaret indgik i ESDC's almindelige årsberetning. Det østrigske formandskab afholdt en networkingkonference den 9. juni med det formål at øge gennemsigtigheden og samarbejdet mellem  uddannelsesaktørerne på ESFP-området i medlemsstaterne og på EU-plan.

71.
Udviklingen inden for civile krisestyringsoperationer og deres øgede antal har skabt større opmærksomhed om behovet for uddannelse af civilt personale til krisestyringsoperationer. Inden det østrigske formandskab er slut, vil Rådets Generalsekretariat i nært samarbejde med Kommissionen forelægge et dokument om fremtidige uddannelsesbehov for personale i civile krisestyringsoperationer, der skal indeholde alle de forskellige instrumenter, som anvendes til civil krisestyring (civile ESFP-operationer, støttehold i tilknytning til EUSC's kontorer, fællesskabsprojekter, navnlig i forbindelse med den hurtige reaktionsmekanisme).

VIII.
Øvelser
72.
EU's øvelsesundersøgelse vedrørende evakueringsoperationer (EVAC 06), der fandt sted den 5. april, var en nyttig anledning for Den Udenrigs- og Sikkerhedspolitiske Komité (med støtte til delegationerne fra militære og konsulære eksperter) til at se nærmere på de aspekter, der vedrører planlægning og gennemførelse af en EU-evakueringsoperation med brug af militære midler, og de nødvendige metoder til koordinering med de konsulære myndigheder. Til opfølgning heraf og under hensyntagen til andet relevant igangværende arbejde bør Rådets Generalsekretariat udarbejde et koncept for EU-evakueringsoperationer med brug af militære midler til drøftelse i PSC.

73.
EU's workshop for civile instrumenter (CIVIL 06) var den første rent civile øvelsesrelaterede aktivitet, som EU har organiseret inden for rammerne af ESFP. Det blev undersøgt, hvordan en hurtig deployering af ESFP's civile kapaciteter kan fremmes, med særligt fokus på hurtigt deployerbare politielementer, civile reaktionshold (CRT) og civile integrerede missioner (dvs. missioner, der anvender to eller flere civile instrumenter, f.eks. politi og retsstatsforhold). Talere med særlig ekspertise i hurtig deployering af civile kapaciteter fra tredjelande og internationale organisationer deltog også i workshoppen.

74.
Krisestyringsøvelsen 2006 (CME 06) inden for rammerne af EU's øvelsesprogram for 2006-2010 skulle gennemføres fra den 25. september til den 6. oktober 2006. Både planlægning, forberedelse og dokumentation af øvelsen og udviklingen af et nyt scenario var godt i gang, og der var gjort væsentlige fremskridt under det østrigske formandskab. Øvelsen måtte aflyses på grund af de involverede hovedkvarterers reelle forpligtelser. For at opfylde i det mindste nogle af den aflyste øvelses mål vil der under det finske formandskab blive afholdt en øvelsesundersøgelse (EST 06). Der vil blive fokuseret på en fremskyndet beslutningsproces.

75.
Rådet har godkendt EU's øvelsesprogram for 2007-2011.

IX.
ESFP og Afrika
76.
EU-strategien for Afrika er blevet et referencedokument for EU's indsats. Der er i samarbejde med Den Afrikanske Union blevet udarbejdet en formel for gennemførelse, der fastsætter begge parters forpligtelser i relation til Cairo-handlingsplanen, AU's politiske dagsorden og EU-strategien for Afrika. Inden for rammerne af dialogen mellem EU og Afrika blev ministrene desuden på det sjette ministermøde mellem AU's og EU's trojkaer enige om, at EU-strategien skal ændres til en fælles EU/Afrika-strategi, som forhåbentlig vil kunne vedtages på det andet topmøde mellem EU og Afrika.

77.
For så vidt angår den konkrete gennemførelse af strategiens forpligtelser vedrørende fred og sikkerhed har EU for nylig besluttet på kort sigt at tilføre den afrikanske fredsfacilitet 50 mio. EUR fra 9. EUF, efter at AU har anmodet om øgede midler til afrikanske fredsstøtteoperationer. EU har også besluttet at videreføre den afrikanske fredsfacilitet under den næste finansieringsramme, først med 300 mio. EUR fra 2008 til 2010 fra 10. EUF. EU vil også støtte missioner under afrikansk ledelse i Unionen Comorerne og Den Centralafrikanske Republik gennem den afrikanske fredsfacilitet.

78.
Samarbejdet med AU og de subregionale organisationer er blevet intensiveret i forbindelse med oprettelsen af den afrikanske beredskabsstyrke, hvor EU står i spidsen for workshopper om doktrin og operative standardprocedurer (SOP), og finansieringen kommer fra den afrikanske fredsfacilitet.

79.
EU har også gennem EU's særlige repræsentant for De Store Søers Område været med til at lede en politisk-strategisk konference i Brazzaville, der indgik i Recamp (Renforcement des capacités africaines de maintien de la paix).

X.
Samarbejde med internationale organisationer, Middelhavspartnerne og tredjelande
EU-NATO
80.
EU og NATO har fortsat udviklingen af deres strategiske partnerskab inden for krisestyring. I Bosnien-Hercegovina er deres samarbejde om operation Althea som led i Berlin plus-ordningerne fortsat forløbet glat og effektivt. EU og NATO har desuden fortsat deres samarbejde via en fælles celle i Addis Abeba for at sikre effektiv støtte til AMIS i Darfur.

81.
Samarbejdet og åbenheden mellem EU og NATO er blevet videreudviklet gennem oprettelsen af en permanent EU-celle i SHAPE og et permanent NATO-forbindelseshold ved EU's Militærstab. 

82.
Hvad kapacitetsudvikling angår har EU-NATO-gruppen vedrørende Kapacitet fortsat udvekslingen af oplysninger i overensstemmelse med kapacitetsudviklingsmekanismen, og bl.a. drøftet EU's kampgrupper og NATO's udrykningsstyrke samt nogle specifikke kapacitetsspørgsmål af fælles interesse, såsom softwaredefineret radio og ubemandede luftfartøjer. Alle EU-medlemsstater er blevet holdt orienteret om disse spørgsmål.

83.
Der arbejdes stadig på at sikre kompatibilitet mellem EU's spørgeskema om det overordnede mål og NATO's spørgeskema om forsvarsplanlægning. 

EU-FN
84.
Samarbejdet mellem EU og FN inden for ESFP har stadig udviklet sig, navnlig via forberedelsen af EU's operation i Den Demokratiske Republik Congo til støtte for MONUC. Koordinationen havde også fokus på overgangen fra AMIS til en FN-operation i Sudan/Darfur samt sikring af en glat overgang fra UNMIK til en eventuel civil ESFP-mission i Kosovo. Møder mellem organisationernes medarbejdere med støtte fra EUMS-forbindelsesofficeren ved FN har vist sig at være nyttige. Desuden har repræsentanter for FN deltaget i møder forud for CME 06 og i CIVIL 06.

85.
Den 23. januar 2006 blev der indgået en teknisk aftale med nærmere bestemmelser for MONUC's støtte til EUPOL Kinshasa. For så vidt angår EUSEC RD Congo har der fundet en brevveksling sted mellem missionschefen og FN's særlige repræsentant vedrørende MONUC's støtte til EUSEC-personale i den østlige del af landet. Der er behov for yderligere drøftelser med henblik på at udvide denne støtte, navnlig med hensyn til adgang til lufttransport.

86.
Der har fortsat været afholdt møder mellem repræsentanter for EU og FN, blandt andet via den rådgivende mekanisme, der er kendt som EU-FN-styringsgruppen, og som holdt møde den 8.-9. juni 2006 i New York.

EU-OSCE
87.
I 2006 er partnerskabet og samarbejdet mellem EU og OSCE blevet yderligere intensiveret. Der er jævnligt blevet afholdt møder på forskellige niveauer med politisk og faglig dialog. EU's formandskab har afholdt workshops, hvor det er blevet drøftet, hvordan EU's og OSCE's bidrag til civil krisestyring kan gøres mere indbyrdes kompatible, navnlig med hensyn til støtte til missioner, rekruttering og uddannelse.

88.
Den 15. maj 2006 havde EU-OSCE-ministertrojkaen på sit halvårlige møde en debat om alle væsentlige spørgsmål med relation til krisestyring i konfliktområder i Europa. EU forelagde OSCE et forslag til en fælles erklæring om styrkelse af EU-OSCE-samarbejdet, der skal danne grundlag for et fortsat øget samarbejde.

EU-AU
89.
Samarbejdet med Den Afrikanske Union og de subregionale organisationer i Afrika er også blevet intensiveret gennem EU's støtte både til AU's AMIS II-mission og til mere langsigtede kapacitetsopbyggende foranstaltninger (se afsnit IX).

Middelhavspartnerne
90.
Den 31. maj blev der afholdt et Euromed-møde om ESFP med formanden for PSC som en af mødelederne. På mødet blev det drøftet, hvordan dialogen om ESFP og sikkerhedsspørgsmål kan videreføres med henblik på at styrke samarbejdet på frivilligt grundlag på en række områder. Aktiviteterne kunne blandt andet omfatte ESDC-orienteringskurser samt et seminar tilrettelagt i samarbejde mellem ISS og et partnerland.

Tredjelande
91.
Inden for rammerne af køreplanen for fællesrummet for samarbejde om ekstern sikkerhed fortsatte arbejdet på at styrke dialogen med Rusland vedrørende praktisk samarbejde om krisestyring for at berede vejen for fælles initiativer. Der har i den forbindelse fundet en brevveksling sted vedrørende konkrete forslag til gennemførelse af køreplanen. Den 9. februar 2006 blev der afholdt et møde mellem eksperter fra EU og Rusland. I overensstemmelse med køreplanen har Rusland desuden deltaget i to ESDC-kurser afholdt af ESFP.

92.
Forhandlingerne med Tyrkiet er blevet afsluttet med et godt resultat, og der er indgået en aftale mellem EU og Republikken Tyrkiet, der, når den er undertegnet og ratificeret, vil danne ramme for Republikken Tyrkiets deltagelse i Den Europæiske Unions krisestyringsoperationer. Tyrkiets bidrag til EU's militæroperation i Den Demokratiske Republik Congo er blevet godkendt.

XI.
Feltsikkerhed
93.
Rådet har vedtaget en sikkerhedspolitik for personale, der er udstationeret uden for EU som led i operationer i medfør af afsnit V i traktaten om Den Europæiske Union. Politikken er i vid udstrækning en kodificering af gældende praksis og bygger på denne. Den gælder for alle operative udstationeringer af civilt og militært personale i felten i medfør af afsnit V i EU-traktaten, især krisestyringsoperationer og EUSR og deres personale. Der fremhæves en række områder, hvor der er behov for en yderligere indsats, når denne politik gennemføres.
* * *

På Frankrigs initiativ blev spørgsmålet om et eventuelt samarbejde om ophugning af udrangerede krigsskibe rejst. Der er indledt en udarbejdelse af retningslinjer for beskyttelse af miljø og sundhed i forbindelse  med EU's militære krisestyringsoperationer.
XII.
Det kommende formandskabs mandat
På grundlag af den foreliggende rapport og under hensyntagen til den europæiske sikkerheds-strategi opfordres det kommende formandskab til med bistand fra generalsekretæren/den højtstående repræsentant og i samarbejde med Kommissionen at fortsætte arbejdet med udviklingen af den europæiske sikkerheds- og forsvarspolitik og navnlig:
at forberede og sikre en effektiv gennemførelse af beslutninger, der knytter sig til igangværende og kommende operationer og missioner, både civile og militære

at arbejde videre med civile kapaciteter, navnlig ved afhjælpning af konstaterede mangler, og med støtte til missionerne med henblik på konferencen om forbedring af de civile kapaciteter (det overordnede civile mål for 2008)

at arbejde videre med militære kapaciteter, navnlig færdiggørelsen af styrkekataloget og udarbejdelsen af fremskridtskataloget på grundlag af den aftalte køreplan (det overordnede mål for 2010)

at fortsætte arbejdet med hurtig reaktion, navnlig vedrørende EU-kampgrupper initiativet, hvor det er hensigten at opnå fuld operativ kapacitet fra januar 2007, og de civile reaktionshold (CRT), hvor der skal sikres indledende kapacitet inden udgangen af 2006 

at støtte den fortsatte udvikling af Det Europæiske Forsvarsagentur

at arbejde videre med at forbedre ESFP-relaterede aspekter af EU's evne til at reagere på katastrofer og kriser

at arbejde videre med at forbedre den civil-militære koordinering i planlægning og gennemførelse af operationer, herunder indhøstede erfaringer og støtte til missioner

at arbejde videre med reformen af sikkerhedssektoren (SSR), blandt andet ved hjælp af region- og landespecifikke løsninger og at udvikle et EU-bidrag til afvæbning, demobilisering og reintegration (DDR)

at sikre effektiv gennemførelse af relevante initiativer med tilknytning til menneskerettighederne i forbindelse med ESFP-krisestyring, herunder både UNSCR 1325 og UNSCR 1612

at fortsætte gennemførelsen af EU-programmet til forebyggelse af voldelige konflikter på grundlag af formandskabets årsberetning for 2006

at arbejde videre med udviklingen af ESFP-støtte til fred og sikkerhed i Afrika, herunder udarbejde politiske muligheder for at styrke EU's støtte til opbygning af afrikansk kapacitet inden for konfliktforebyggelse, -forvaltning og -løsning

at gennemføre EU's øvelsesprogram og uddannelseskoncept, herunder det fortsatte arbejde med uddannelse inden for civil krisestyring med inddragelse af Fællesskabets instrumenter

at foretage revision af Athena-finansieringsmekanismen

at styrke dialogen og udvekslingen af oplysninger med ngo'er og civilsamfundet

at fortsætte dialogen og samarbejdet med FN og OSCE, at fortsætte med at opbygge det strategiske partnerskab mellem EU og NATO om krisestyring, at udvikle samarbejdet med Den Afrikanske Union og subregionale afrikanske organisationer samt udvikle samarbejdet med partnerlandene, herunder de europæiske NATO-medlemmer, der ikke er medlemmer af EU, Canada, Rusland, Ukraine og de Middelhavslande, der deltager i Barcelona-processen.

________________________

